ROZHODNUTIE RADY
z 27. februára 2006,
ktorým sa Holandskému kráľovstvu povoľuje uplatňovať opatrenie odchylne od článku 11 šiestej smernice 77/388/EHS o zosúladení právnych predpisov členských štátov týkajúcich sa daní z obratu
(Iba holandský text je autentický)
(2006/181/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - Spoločný systém dane z pridanej hodnoty: jednotný základ jej stanovenia (1), a najmä na jej článok 27,
so zreteľom na návrh Komisie,
keďže:
(1)
Listom doručeným na generálny sekretariát Komisie 4. októbra 2004 Holandské kráľovstvo požiadalo o povolenie zaviesť osobitné opatrenie odchylne od článku 11 časti A ods. 1 písm. a) smernice 77/388/EHS.
(2)
V súlade s článkom 27 ods. 2 smernice 77/388/EHS informovala Komisia ostatné členské štáty listom z 1. decembra 2004 o žiadosti predloženej Holandským kráľovstvom. Listom z 2. decembra 2004 oznámila Komisia Holandskému kráľovstvu, že má k dispozícii všetky informácie, ktoré považuje za nevyhnutné na posúdenie žiadosti.
(3)
Cieľom výnimky je predchádzať vyhýbaniu sa plateniu dane z pridanej hodnoty (DPH) prostredníctvom podhodnotenia dodávok medzi prepojenými osobami, pričom príjemca nie je oprávnený na úplný alebo takmer úplný odpočet DPH. Je zameraná na zabránenie zneužívaniu dodávky výrobných položiek alebo dodávky služieb spojených s výrobnými položkami, ako sú napríklad prenájom alebo lízing, alebo iné dohody, pri ktorých sa prostriedky dávajú k dispozícii príjemcovi. Vzhľadom na vzťah medzi spoločnosťami výška protihodnoty je často stanovená na úrovni netrhovej hodnoty, čo spôsobuje značne nižšie príjmy z DPH.
(4)
Osobitné opatrenie by sa malo uplatňovať iba v tých prípadoch, keď sú úrady schopné dospieť k záveru, že zdaniteľný základ, ako je stanovený v súlade s článkom 11 časťou A ods. 1 písm. a) smernice 77/388/EHS, bol ovplyvnený z dôvodu vzťahu medzi stranami. Tento záver musí byť v každom individuálnom prípade založený na preukázateľných faktoch, a nie na predpokladoch.
(5)
Je teda vhodné a úmerné povoliť Holandskému kráľovstvu, aby sa pri takýchto dodávkach brala za zdaniteľný základ hodnota na voľnom trhu.
(6)
Výnimky podľa článku 27 smernice 77/388/EHS, ktorými sa bude čeliť vyhýbaniu sa plateniu DPH v súvislosti so zdaniteľným základom pre dodávky medzi spriaznenými stranami, sú zahrnuté v návrhu smernice o racionalizácii niektorých výnimiek podľa tohto článku. Je preto nevyhnutné privodiť dobu uplatňovania tejto výnimky ku koncu, keď uvedená smernica nadobudne účinnosť.
(7)
Výnimka nemá nepriaznivý vplyv na vlastné zdroje Spoločenstva pochádzajúce z DPH,
PRIJALA TOTO ROZHODNUTIE:
Článok 1
Odchylne od článku 11 časti A ods. 1 písm. a) smernice 77/388/EHS sa týmto Holandskému kráľovstvu povoľuje, aby sa za zdaniteľný základ pre dodávku výrobných položiek alebo akúkoľvek inú dodávku služieb, čím sa výrobná položka dáva k dispozícii príjemcovi, brala hodnota na voľnom trhu, ako je stanovené v článku 11 časti A ods. 1 písm. d) smernice 77/388/EHS za predpokladu, že sú splnené tieto podmienky:
1.
príjemca nemá právo na úplný alebo takmer úplný odpočet;
2.
dodávateľ a príjemca sú podľa vnútroštátnych právnych predpisov priamo alebo nepriamo prepojené osoby;
3.
na základe faktov prípadu možno primerane dospieť k záveru, že vzťah medzi týmito prepojenými osobami ovplyvnil výšku zdaniteľného základu stanovenú v súlade s článkom 11 časťou A ods. 1 písm. a) smernice Rady 77/388/EHS.
Na účely tohto článku výrobná položka znamená výrobné prostriedky podľa definície Holandského kráľovstva v súlade s článkom 20 ods. 4 smernice 77/388/EHS a v prípade, že sa táto definícia na ne nevzťahuje, služby značnej hodnoty, ktoré možno odpísať.
Článok 2
Povolenie udelené podľa článku 1 stratí platnosť dňom nadobudnutia účinnosti smernice, ktorou sa odôvodňujú výnimky podľa článku 27 smernice 77/388/EHS, ktorými sa čelí vyhýbaniu plateniu DPH prepojenej na výnimky pre zdaniteľný základ, alebo 31. decembra 2009, podľa toho, ktorý dátum nastane skôr.
Článok 3
Toto rozhodnutie je určené Holandskému kráľovstvu.
V Bruseli 27. februára 2006